將為文的詩稿一頁一頁給拆開，置涼蓆頂面，一首仔一首按年月順序排落來，重訂。我蹲（ku）置書房，若親像囡仔人底sng拼圖，一塊一塊khoaj-khoaj仔鬥，鬥出為文即一路行來的思考、心內的風景，以及，詩情背後淡江老人會即棺朋友剖腹相見的美好友誼----講來頇顢，評論的文字實在寫無路來，尤其是好朋友的詩，置彼內面，我所看著的攏是日期背後彼站的伊、彼站的我、彼站的阮的少年。
95年秋天，野薑仔花開。
為文即首詩若是一幕一幕意象鮮明的影片，請原諒我置遮做一個厚話的辯士，另做補充。是按呢，大屯山千萬年前的熔岩，流向淡水河、北海岸，形成淡水三芝即角頭的地貌，一條山溝一條山崙，一條山崙一條山溝，泉水置彼當中溫存仔流，真秀氣。就按呢，遐的清氣的水邊，熱天開野百合，騎秋開野薑仔花；遐的毋驚東北季風的崙頂，就湠出相思仔。為文偕我所khia的后山，攏是即款景致。遮濟年來，淡江的秋天已經真熟似，日時可能偕熱天差不多，但日頭一落，海風變山風就涼冷啊，暗時下課了後，校門口的阿婆開始賣野薑仔花，唯北新莊的山溝邊所割來的，清香的野薑仔花。花是阿婆的囝婿去割的，聽講愛穿雨moa雨鞋，因為蛇濟；阿婆的囝婿開車去士林夜市賣花，賣了正翻轉頭來載阿婆，阿婆花若早早賣完，道只好坐店遐等，水源街頂人來車去，更深露重，毋知阿婆會愛睏tuh龜未。
是秋天的時陣，野薑仔花chiau開，我知影，露水漣落土是無聲無說。
為文96年的作品像脫一重殼飛出來。
是因為更加孤獨？成長的沈澱？抑是像果子自底就會在叢黃？只要時間夠日頭足雨水順？....為文的內心世界，對阮即棺朋友猶原是謎；伊的堅持，嘛是阮輸甲thiam thiam，對伊未著的。雖然講是好朋友，講是工住置后山差無幾百公尺，但各人有各人的生活，或者志業，久久才聚會一擺，交流。所以，看著伊的詩，特別歡喜，因為做一擺予我看著遐濟窗仔門，逐扇攏給拍開看昧，閣會有音樂跳出來，花香、海味....溢出來，未bai！總感覺為文平常時關了真an，定定予我足想欲提石頭給khian，上好khian khian破，予我會當看到伊歸仙人走出來，毋是干但探頭爾爾。
革命者一定是傷痕累累，家常便飯。做朋友的我知影什麼祝福攏是ke的，毋免ke講。